b'\n_START_ARTICLE_\nGesta Francorum\n_START_PARAGRAPH_\nGesta Francorum (Dejanja Frankov) s polnim naslovom De Gesta Francorum et aliorum Hierosolimitanorum (Dejanja Frankov in drugih romarjev v Jeruzalem) je latinska kronika prve kri\xc5\xbearske vojne, ki je bila napisana leta 1100 ali 1101. Ime avtorja ni znano, bil pa je nekdo iz spremstva Bohemonda I. Antio\xc5\xa1kega._NEWLINE_Kronika opisuje dogodke na prvem kri\xc5\xbearskem pohodu od za\xc4\x8detka novembra 1095 do bitke pri Askalonu avgusta 1099. Avtor je bil Norman ali Italijan iz Apulije. Dogodke na pohodu v Jeruzalem, ki ga je najprej vodil Bohemond, nato pa Rajmond Toulu\xc5\xa1ki, je pisal med samim pohodom. Pri pisanju mu je pomagal pisar, ki je ob\xc4\x8dasno tudi sam pisal in urejal zapise. Nastala je kronika neprecenljive vrednosti, ker jo je napisal nekdo, ki ni bil na kak\xc5\xa1nem visokem plemi\xc5\xa1kem ali cerkvenem polo\xc5\xbeaju._NEWLINE_Najpomembnej\xc5\xa1i zgodovinski prispevek kronike so dnevni zapisi dogodkov na potovanju: voja\xc5\xa1ke operacije, oskrbovanje, spreminjanje razpolo\xc5\xbeenja kri\xc5\xbearjev, obto\xc5\xbeevanje Grkov, in vsakodnevni premiki._NEWLINE_Za izobra\xc5\xbeene sodobnike je bil anonimni avtor Geste neizobra\xc5\xbeen\xc2\xa0\xc2\xbbrobavs\xc2\xab. Guibert Nogentski, ki je na osnovi Gesta leta 1108 napisal svojo kroniko Dei gesta per Francos, o izvirniku pravi, da\xc2\xa0\xc2\xbbbralca pogosto osupne s svojo neokusno brezpomembnostjo\xc2\xab. Robert Menih iz Reimsa je bil kasneje zadol\xc5\xbeen, da celo Gesto napi\xc5\xa1e znova in jo literarno in zgodovinsko dodela. Nekaj podobnega je kasneje naredil tudi Baudri Dolski. Izvirnik se je kljub svoji robatosti ohranil in je danes eden najpomembnej\xc5\xa1ih primarnih virov informacij iz prve kri\xc5\xbearske vojne.'